b'\n_START_ARTICLE_\nAurelijus Zykas\n_START_SECTION_\nBiografija\n_START_PARAGRAPH_\n1985\xe2\x80\x931996 m. mok\xc4\x97si Kauno 25\xe2\x80\x93ojoje vidurin\xc4\x97je mokykloje. 2001 m. Vytauto Did\xc5\xbeiojo universitete baig\xc4\x97 menotyros bakalauro, 2004 m. - Komunikacijos moksl\xc5\xb3 magistro studijas, o 2011 m. apgyn\xc4\x97 politikos moksl\xc5\xb3 daktaro disertacij\xc4\x85. Studij\xc5\xb3 metu keturis kartus pasinaudojo tarptautini\xc5\xb3 main\xc5\xb3 bei sta\xc5\xbeuo\xc4\x8di\xc5\xb3 galimyb\xc4\x97mis Japonijoje: Kanadzavos, Vasedos universitetuose bei Japonijos fonde._NEWLINE_2000\xe2\x80\x932005 m. dirbo Arvydo Ali\xc5\xa1ausko vadovaujamame VDU Japonistikos centre, o 2005-2007 m. Lietuvos Respublikos ambasadoje Tokijuje. D\xc4\x97l gero japon\xc5\xb3 kalbos mok\xc4\x97jimo nuo 2006 m. yra laisvai samdomas vert\xc4\x97jas auk\xc5\xa1\xc4\x8diausiojo lygio susitikim\xc5\xb3 tarp Lietuvos ir Japonijos atstov\xc5\xb3 metu. Yra vert\xc4\x99s Japonijos imperatorienei Michiko (2007 m.), Lietuvos bei Japonijos vadovams (tarp j\xc5\xb3 Saulius Skvernelis, Shinzo Abe, Valdas Adamkus, Algirdas Brazauskas, Junichiro Koizumi), ministrams, parlamentarams ir pan.\n_START_SECTION_\nMokslin\xc4\x97 veikla\n_START_PARAGRAPH_\nNuo 2008 m. gr\xc4\xaf\xc5\xbe\xc4\x99s \xc4\xaf Lietuv\xc4\x85 tapo Japonistikos centro vadovu. Jam dirbant VDU greta japonistikos prad\xc4\x97ta vystyti kor\xc4\x97jistika ir Kinijos studijos, tod\xc4\x97l 2009 m. padalinys pervardintas kaip Azijos studij\xc5\xb3 centras. Centro iniciatyva buvo paleistos dvi studij\xc5\xb3 programos (2008 m. Ryt\xc5\xb3 Azijos studijos magistrantams bei 2012 m. Ryt\xc5\xb3 Azijos \xc5\xa1ali\xc5\xb3 kult\xc5\xabros ir kalbos bakalaurams). Buvo \xc4\xafkurta VDU Azijos knyg\xc5\xb3 erdv\xc4\x97, kurios knyg\xc5\xb3 ir kit\xc5\xb3 i\xc5\xa1tekli\xc5\xb3 kolekcija stipriai i\xc5\xa1augo. I\xc5\xa1pl\xc4\x97totas VDU tarptautini\xc5\xb3 partneri\xc5\xb3 tinklas Ryt\xc5\xb3 Azijoje. \xc4\xaesitvirtino Azijos kult\xc5\xabras pristatantys kult\xc5\xabriniai renginiai, tokie, kaip VDU Azijos savait\xc4\x97, ir pan. U\xc5\xbe ind\xc4\x97l\xc4\xaf japonologijos srityje 2015 m. Azijos studij\xc5\xb3 centras buvo apdovanotas Japonijos vyriausyb\xc4\x97s._NEWLINE_Jam dirbant VDU, prie Azijos studij\xc5\xb3 centro buvo \xc4\xafkurti nauji padaliniai: Taivano centras, Global Japan Office Kaune, Hiro\xc5\xa1imos universiteto Lietuvos centras, Karaliaus Sed\xc5\xbeongo institutas. 2017 m. tapo Hiro\xc5\xa1imos universiteto garb\xc4\x97s vizituojan\xc4\x8diu d\xc4\x97stytoju. Nuo 2018 m. i\xc5\xa1rinktas Europos Japonijos i\xc5\xa1tekli\xc5\xb3 specialist\xc5\xb3 asociacijos (EAJRS) valdybos nariu. _NEWLINE_Kaip mokslininkas ir d\xc4\x97stytojas dalyvavo daugelyje sta\xc5\xbeuo\xc4\x8di\xc5\xb3 ir main\xc5\xb3 program\xc5\xb3 u\xc5\xbesienyje: Austrijoje, Suomijoje, Latvijoje, Japonijoje, Kinijoje, Piet\xc5\xb3 Kor\xc4\x97joje, ir kitur. Skait\xc4\x97 paskaitas, dalyvavo konferencijose \xc4\xafvairiuose Europos ir Azijos universitetuose. 2013-2016 m. buvo \xc5\xbeurnalo "International Journal of Area Studies" vyr. redaktorius. 2016 m. elektroniniu formatu paleido pirm\xc4\x85j\xc4\xaf i\xc5\xa1sam\xc5\xb3 Lietuvi\xc5\xb3-japon\xc5\xb3 kalb\xc5\xb3 \xc5\xbeodyn\xc4\x85, 2017 m. i\xc5\xa1leido monografij\xc4\x85 "\xc5\xa0velniosios galios vedami: \xc5\xa1alies \xc4\xafvaizd\xc5\xbeio politika ir Japonija".\n_START_SECTION_\nVisuomenin\xc4\x97 veikla\n_START_PARAGRAPH_\nAurelijus Zykas savo visuomenin\xc4\x97je veikloje siekia pl\xc4\x97toti Lietuvos ry\xc5\xa1ius bei akademinius, kult\xc5\xabrinius, jaunimo, verslo mainus su u\xc5\xbesienio (ypa\xc4\x8d Azijos) \xc5\xa1alimis. 2017 m. jo iniciatyva \xc4\xafkurta Sugiharos grup\xc4\x97 Kauno ir Japonijos ry\xc5\xa1i\xc5\xb3 pl\xc4\x97trai, vadovauja Sugiharos savait\xc4\x97s festivalio organizavimui. Vienas i\xc5\xa1 2018 m. sukurto dokumentinio filmo "Kaunas. Sugiharos ir Japonijos \xc5\xbeenklai" k\xc5\xabr\xc4\x97j\xc5\xb3._NEWLINE_Daug laiko praleid\xc5\xbeia keliaudamas ir yra kelioni\xc5\xb3 knyg\xc5\xb3 autorius, i\xc5\xa1leid\xc4\x99s dvi knygas: \xe2\x80\x9eJaponijos spalvos ir skoniai\xe2\x80\x9c (2014, 2015, 2017) ir \xe2\x80\x9eRaudonas ir \xc5\xbealias. Taivanas\xe2\x80\x9c (2018). Da\xc5\xbenai publikuoja mokslo populiarinimo straipsnius apie kelioni\xc5\xb3 bei tarpkult\xc5\xabrin\xc4\x97s komunikacijos temomis. Da\xc5\xbenai dalyvauja susitikimuose su visuomene, televizijos, radijo laidose.'